ועדת הכספים, כנסת 17, פרוטוקול מספר 3, 2006-04-24 09:10

יעקב ליצמן: הנושא הבא: תקנות התעבורה התשס"ו-2006 (עדכון קבוצות המחיר).

יעקב ליצמן: בועז סופר בבקשה.

בועז סופר: בוקר טוב.

בועז סופר: אני סמנכ"ל רשות המסים.

בועז סופר: בהצלחה לחברי הכנסת החדשים והוותיקים.

בועז סופר: זה נושא שעולה שגרתית פעם בשנה בסוף אפריל.

בועז סופר: מאי זה יום ההולדת של המכוניות.

בועז סופר: החל מה- 1 במאי מאפשר משרד התחבורה לרשום דגמי רכב מהשנה העוקבת אחרי הקלנדרית.

בועז סופר: בכל שנה אנחנו מגיעים לוועדת הכספים כדי לאשר את התיקונים או את העדכונים בקבוצות המחיר, לפי מודל שכבר פיתחנו והוא רץ זה מספר שנים.

בועז סופר: הוא מחשב את השקלול הממוצע של שערי החליפין בהתאם להתפלגות היבוא.

בועז סופר: בדרך זו אנחנו מצליחים למצע את הפערים בין שערי החליפין השונים כי הם כמובן לא זזים באותה עוצמה ולא תמיד באותו כיוון.

יעקב ליצמן: כן, קורה שאתם גם מורידים את המחיר.

בועז סופר: לראשונה אנחנו מורידים מחירים.

בועז סופר: אני שמח וגאה להיות פה.

בועז סופר: אני הבטחתי בפני ועדת הכספים בדצמבר השנה שעם הורדת מס הקנייה והמע"מ אנחנו נעקוב אחר התפתחויות בענף הרכב, ונוודא את ההתאמה של רמת המיסוי לתוך קבוצות המחיר.

בועז סופר: אנחנו לא מפקחים על המחירים – צריך להדגיש את זה- אבל אנחנו קובעים מסגרת, שמשמשת לצורכי שווי שימוש למי שיש לו רכב מהעבודה, והן לצורכי קביעת אגרת הרישוי; יש 7 קבוצות, ואנחנו מעדכנים אותן פעם בשנה, כפי שציינתי.

בועז סופר: במקרה שלפני

בועז סופר: כם לראשונה יש הפחתה בקבוצות המחיר.

בועז סופר: זה אומר שאם בקבוצה השכיחה, קבוצה מספר שתיים - רכב אוטומטי 1.6 ליטר משפחתי שעלה עד לפני כשנה עד גבול של 122 אלף שקל – לאור הורדת המע"מ ומס הקנייה ההשפעה היא כ- 1500 שקלים.

בועז סופר: תכף אני אציין השפעה חשובה יותר, לטעמי, אבל המחיר ירד ב- 1500 שקלים.

בועז סופר: יכול מאן דהו לחשוב שאם יבואן מכר לפני שנה ב- 122 אלף שקל, אם הוא לא ישנה את המחיר לכאורה הוא עבר לקבוצה גבוהה יותר – קבוצה 3.

בועז סופר: זה לא קורה; יבואני רכב נוהגים להתאים את עצמם לקבוצות המחיר גם למעלה וגם למטה.

בועז סופר: במקרה הזה ומאחר שקבוצה 2 מרכזת כ- 60% מהמכירות היבואן לא יכול להיות בקבוצה 2, 3, או 4, הוא תמיד שומר נציג שם.

בועז סופר: לכן ההתאמה לקבוצות המחיר היא כמעט אוטומטית.

בועז סופר: לכן המחירים ירדו.

בועז סופר: אני רק מזכיר שהמחירים של קבוצות המחיר גוררים מחירים אחרים גם של כלי רכב שלא נמצאים על גבול הקבוצה.

בועז סופר: לדוגמה, רכב של 130 אלף שקלים ירד לכ- 127 אלף שקלים, ורכב של 118 אלף שקלים ירד ל- 115.

בועז סופר: לבקשת ועדת הכספים בדצמבר בדיון על הפחתת מס הקנייה על כלי רכב – מהלך רב שנתי שהתחיל ב- 1 בדצמבר 2005 ויסתיים ב- 2010 – ביקשו חברי הכנסת למקד עוד יותר את תמריצי המס ואביזרי בטיחות.

בועז סופר: התחייבנו, וכך עשינו, גם דיווחתי על זה לוועדה.

בועז סופר: נתנו תמריצי מס גבוהים יותר ל- 6 כריות אוויר ולבקרת בטיחות – כל זה היה מתואם עם שר התחבורה.

בועז סופר: אני מאוד שמח לבשר לכם שהמהלך הצליח למעלה מהמשוער.

בועז סופר: אפשר לומר שבדגמי 2007 לא רק יש הפחתה של 1500 שקלים, אלא תמריצי המס גם עשו את שלהם, והרוב המוחלט של דגמי הרכב המובילים לציי הרכב, אלה שמקבלים רכב צמוד, ואין להם האפשרות לבחור.

בועז סופר: אדם פרטי יכול לבחור אם לקנות רכב שיש בו 2 כריות אוויר או עם 6 כריות אוויר.

בועז סופר: לציי הרכב האפשרות הזאת לא קיימת, ואנחנו תמרצנו, ולכן בקבוצה 2 הסטנדרט המקביל זה 6 כריות אוויר.

בועז סופר: זה נתון חיובי, ולכן עיתונאים נמנעים מלעסוק בו, אבל זאת הייתה התחייבות.

בועז סופר: הוועדה ביקשה בזמנו, וזה בהחלט סייע.

בועז סופר: לכן אפשר לומר שיש ירידה במחירים וגם גידול בכלי הרכב שמאובזרים ביותר כריות אוויר.

בועז סופר: לא הורדנו מחירים וויתרנו על אביזרי בטיחות, או להפך – השגנו את שניהם.

בועז סופר: ועדת הכספים מאוד סייעה בנושא הזה.

בועז סופר: לקח לה זמן להפנים, וכעת מונחים בפניכם חישוב קבוצות המחיר.

בועז סופר: השינוי שונה מקבוצה לקבוצה מכיוון שההשפעה של מס הקנייה שונה בין רכב שעולה 100 אלף שקלים לבין רכב שעולה 150 אלף שקלים, וכמובן שיש גם השפעה מבחינת האיכות הבטיחותית.

בועז סופר: לכן זה נע בין כ- 1.1% ל- 2.8%.

בועז סופר: הדבר החשוב ביותר פה זה המסר: אנחנו נתאים את רמת המיסוי ונמשיך לעקוב, כך שהציבור יוכל ליהנות מהפחתה במס על כלי רכב חדשים, וזה לא ילך לכל מיני מקומות אחרים שלא היינו רוצים לראות.

בועז סופר: תודה רבה.

חיים אורון: למה לא נתת לנו את ההשוואה משנה שעברה?

יעקב ליצמן: יש לי השוואה כזאת.

בועז סופר: אני מתנצל, אבל אני מוכן לומר מהם המחירים.

בועז סופר: בתקנות התעבורה שמונחות לפניכם יש קבוצה.

בועז סופר: בקבוצת המחיר 1 קודם זה היה עד 92 אלף שקלים ולא עד 91; בקבוצה 2 – במקום עד 120,500 זה היה 122 אלף שקלים, כלומר הפחתה של 1500 שקלים; בקבוצה 3 – קבוצה 3 זה משפחתיות 2 ליטר – זה היה עד 144אלף שקלים, והיום זה 141 אלף שקלים – הפחתה של 3000 שקלים.

בועז סופר: קבוצה 4 – משפחתיות, 2 ליטר גדולות: פורד מונדאו, אלנטרה 6 סיטרואן C5.

בועז סופר: המחיר היה 165 אלף שקלים, והוא ירד ל- 160 אלף שקלים; בקבוצה 5 המחיר היה 215 אלף שקלים, והוא ירד ל- 209 אלף שקלים; בקבוצה 7 יש כלי רכב שקודם לכן היו מעל 307 אלף שקלים, והיום – 299 אלף שקלים.

חיים אורון: היה סקר על ליסינג – עבודה עיתונאית שנראתה טובה לפחות למי שמכיר את הנושא, אבל מתברר שלא.

חיים אורון: שם עלה באופן ברור שההטבה עובדת כרגיל הפוך: מי שיש לו רכב יקר – שיעור ההטבה הוא גבוה.

חיים אורון: הייתה אמירה של הנציב החדש שאתם עומדים לטפל בעניין.

חיים אורון: השאלה היא האם זה Present continue "נטפל בעניין" או שזה "לטפל בעניין".

חיים אורון: אין הצדקה שהסיפור הזה יימשך אפילו יום אחד.

בועז סופר: אנחנו הכנו עבודה כלכלית.

בועז סופר: הבחירות עיכבו אותנו, ואנחנו כמובן מנועים מלהביא תוכניות חדשות בין הזמנים.

בועז סופר: שווי השימוש אכן נמוך מאוד באופן ניכר.

בועז סופר: אנחנו עשינו עבודות כלכליות, והמספרים מדברים על שווי שימוש לא ריאלי – בין פי שניים לבין פי שלושה.

בועז סופר: רכב מקבוצה 2 משלם היום זקיפה – לא מס – למשכורת העובד, ובהתאם לשיעור המס השולי.

בועז סופר: אם הוא נמצא בשכר מינימום הוא משלם אפס, אם הוא נמצא בשיעור מס של 50% הוא משלם מחצית מהסכום.

בועז סופר: במקרה הזה אנחנו מעריכים ששווי השימוש הריאלי של רכב מקבוצה 2 הוא למעלה מפי שלושה; בקבוצה 1 אותו דבר.

בועז סופר: פרדוכסלית או לא, דווקא בקבוצות 6 ו- 7 זה רק פי 2 או פי 2.5 ולא רק פי 3.

בועז סופר: אנחנו כבר הכנו את התוכנית- -

יעקב ליצמן: בקיצור, אתם תטפלו בזה מיד כשתקום ממשלה חדשה.

בועז סופר: לגבי הסכום, אני מצהיר ברחל ביתך הקטנה שמדובר בעלות היותר מינימלית שאנחנו חושבים שקיימת – בין מיליארד למיליארד וחצי שקלים.

חיים אורון: אז איך זה הגיע לזה?

חיים אורון: איפה הייתם בכל השנים האחרונות?

בועז סופר: אני יכול רק להכות על החטא שכשרשות המסים אוחדה קיבלנו את הפרספקטיבה היותר רחבה גם של מס הכנסה וגם של מסי הקנייה- -

יעקב ליצמן: ליסינג.

בועז סופר: ליסינג זה רק חלק מהתמונה, אנחנו לא נגד ליסינג חלילה.

חיים אורון: הבעיה היא לא ליסינג, הבעיה היא- - -

בועז סופר: אין לי הסבר מתקבל על הדעת איך במשך שנים כה רבות ההטבה הזאת נמשכה.

בועז סופר: לפני שנה ועדת הכספים סייעה בתקציב 2005 להעלות את שווי השימוש – זה היה סכום יחסית נמוך של כ- 300 שקלים בצורה פרוגרסיבית.

בועז סופר: אנחנו אמרנו שאנחנו מתחייבים לתוכנית כוללת, לא כזאת שתבוא היום בלילה ומחר בבוקר, אלא תוכנית ארוכת טווח.

חיים אורון: היות שאתם הולכים להביא חוק הסדרים בעוד 45 יום, כפי שקראתי בעיתונים- -

בועז סופר: זה לא יהיה שם.

חיים אורון: אני אכניס את זה לשם, ותפילו אותי.

בועז סופר: אם אתה תכניס את זה לשם אני מבטיח שאני לא אפיל אותך.

יעקב ליצמן: אל תרחיק לכת, בועז.

יעקב ליצמן: על הכול תגיד "בלי נדר".

יעקב ליצמן: חיים, ברור לך שיפילו את זה.

חיים אורון: הולכת להיות ממשלה חברתית, והיא לא תפיל דברים כאלה.

בועז סופר: אנחנו בעד.

מנחם בן-ששון: למה להפיל?

חיים אורון: הנה, אתה שומע- -

יעקב ליצמן: כלל ברזל בוועדה הוא שכשמביאים תקציב כל חברי הכנסת – גם מהקואליציה וגם מהאופוזיציה – אומרים שהם לא ייתנו, יצביעו נגד, יפילו.

יעקב ליצמן: אני אומר לכולם רק להוסיף את המילה "בלי נדר", כי בסוף כל הקואליציה מצביעה בעד על אף שלא מבינים למה.

יעקב ליצמן: מי בעד תקנות התעבורה (עדכון).

בועז סופר: אני רוצה לציין שחברי ההסתדרות מבקשים ממני להעלות מסים, זה חריג.

ראובן ריבלין: זה לא שהמדינה היום מעודדת במקום לשלם השתתפות בהוצאות רכב של עובדי מדינה היא מעודדת השכרת רכב?

ראובן ריבלין: יש בת קול שיצאה בכל מיני מקומות שאומרת שלמדינה ולמעסיק עולה פחות לשכור רכב- - -

בועז סופר: אני אומר משהו שהוא על דעת החשב הכללי ועל הממונה על השכר, אין כוונה להמיר את תקני ה- ד' לרכב צמוד בשירות במשרדי הממשלה, אני לא יודע להגיד על דברים אחרים.

בועז סופר: מדברים על ליסינג רק למי שיש רכב צמוד, ומי שבתקן יש לו רכב צמוד.

בועז סופר: אני רוצה לתקן טעות טכנית: מדובר ב- 1 במאי בסעיף 1(1).

ראובן ריבלין: רק למי שהוא בתקן יש רכב צמוד.

ראובן ריבלין: אני מציע לכם להוציא חוזר לכל משרדי הממשלה ולכל מי שכפוף בעניין זה.

יעקב ליצמן: מי בעד תקנות התעבורה (עדכון קבוצות המחיר) התשס"ו-2006 מ- 27 במרס 2006 עם התיקון של בועז.

יעקב ליצמן: מי בעד?

יעקב ליצמן: מי נגד?

יעקב ליצמן: כולם בעד.

יעקב ליצמן: אושר.